Särkänniemi kiinnostaa ulkopaikkakuntalaisia – Huvipuiston kokonaismatkailuvaikutus nousee tänä vuonna 56 miljoonaan euroon

Särkänniemen toimitusjohtaja Miikka Seppälä kertoo, että tutkimuksen mukaan huvipuistossa vierailleiden matkailijoiden rahankäyttö kaupungin muihin tuotteisiin ja palveluihin on Särkänniemen oman liikevaihdon lisäksi 26 miljoonaa euroa. Ulkopaikkakuntalaiset sekä ulkomailta tulevat käyttävät Tampereella rahaa esimerkiksi majoitus- ja ravitsemispalveluihin sekä ostoksiin. Kävijöistä 68 prosenttia tulee Särkänniemeen Tampereen ulkopuolelta. Tutkimuksen mukaan Tampereen ulkopuolella asuvista lähes 75 prosenttia tulee Tampereelle juurikin Särkänniemen takia ja pirkanmaalaisista ei-tamperelaisista, lähes 90 prosenttia. Seppälä kertoo olevansa iloinen tutkimustuloksista. Hänen mukaansa tutkimusta ei tehdä vuosittain, mutta edelliseen tutkimukseen verrattuna kasvua on noin kymmenen prosenttia. –On hyvä huomata, että tutkimuksessa on ainoastaan ulkopaikkakuntalaisten tuoma tulovaikutus. Tämän lisäksi rahaa tuovat myös Tampereella asuvat kävijät. Seppälän mukaan kasvun taustalla on toiminnan voimakas kehittäminen. – Kehittäminen, investoinnit ja erityisesti huippusesongin ulkopuoliset teema-aukioloajat kuten Karmiva karnevaali sekä Koiramäen-joulu ovat kasvun taustalla. Laajennus lisää kasvua Seppälä kertoo, että Särkänniemi katsoo jatkuvasti eteen päin matkailun lisäämisen kannalta. – Särkänniemen kaavahanke on valmistumassa lähikuukausina ja Tampereen kaupungin kaavoituksen mukaan keväällä 2020 se voisi olla valmiina päätöksentekoa varten, Seppälä kertoo. Lue myös: Särkänniemen ja Onkiniemen valtava muutos alkaa lähivuosina: Tulossa yli 700 uutta asukasta, hotelli, monitoimihalli, Näsiaukeen torialue ja Särkänsilta Lue myös: Särkänniemellä suuret suunnitelmat: Laajeneeko huvipuisto Näsikalliolle? Alueelle väläytellään myös maailmanpyörää, hotellia ja vesipuistoa Käytännössä tämä tarkoittaisi Seppälän mukaan sitä, että esimerkiksi Särkänniemen yhteyteen rakennetavan hotellin myötä ulkopaikkakuntalaisten sekä ulkomaisten matkailijoiden viipymistä pystytään venyttämään päivästä kahteen tai kolmeen. Seppälän arvion mukaan rahallinen hyöty tulee olemaan merkittävä paitsi Särkänniemelle, myös muille vapaa-ajan ja luontomatkailun yrittäjille sekä koko Tampereelle. Seppälän mukaan myös työllistämisvaikutus tulee olemaan merkittävä. –Jo tällä hetkellä työllistämme noin 450 nuorta 3,5 kuukauden ajan. Seuraavien kymmenen vuoden aikana määrä tulee kasvamaan varmasti.